VIL BLI: Regjeringen har hele tida hevdet at de amerikanske soldatene i Norge bare er her midlertidig, ett år av gangen. Men i amerikanske forsvars­dokumenter legges det planer for flere år fram i tid.

FORSVARET

– Prøveordningen innebærer at de amerikanske styrkene roterer, og det er ikke snakk om en fast base for amerikanske styrker i Norge eller etablering av en amerikansk base i Norge.

Det sa forsvarsminister Ine Eriksen Søreide (H) i oktober i fjor, da det ble klart at soldater fra det amerikanske marinekorpset skulle stasjoneres på Værnes.

Det siste året har regjeringen konsekvent avvist at de amerikanske soldatene utgjør et brudd på norsk basepolitikk – seinest i juni i år, da regjeringen forlenget avtalen med amerikanerne til ut 2018.

US Marines på Værnes: • Januar 2017 kom litt over 300 amerikanske marinesoldater til Værnes i Nord-Trøndelag. • Den amerikanske basen var ifølge den norske regjeringen i første omgang planlagt for ett år. • 21. juni i år ble det klart at regjeringen ga det amerikanske forsvaret tillatelse til å bli i nok et år, til utgangen av 2018. • Beslutningen ble kritisert av SV, som mener det er et brudd på den såkalte basepolitikken, der Norge ikke tillater permanente allierte baser på norsk jord. • Nå kan Klassekampen avsløre at US Marines helt siden september 2016 har omtalt basen på Værnes som permanent i interne dokumenter.

Bygger ut norske baser

Klassekampen har fått innsyn i marinekorpsets egne dokumenter, ved hjelp av den amerikanske offentlighetsloven Freedom of Information Act. Her dannes et helt annet bilde enn regjeringens offisielle fortelling om at amerikanerne bare er midlertidig i Norge for å trene.

I et dokument fra september i fjor, en drøy måned før forsvarsministeren bekreftet offentlig at de amerikanske soldatene var på vei, skriver amerikanerne at formålet er «å etablere en vedvarende roterende tilstedeværelse på Værnes».

I et annet dokument – en plansje datert 1. desember i fjor – viser marinekorpset til ulike planer for utbygging av baser i Norge.

Deler av dokumentet er sladdet, men det kommer fram at amerikanerne planlegger å bygge fire ulike bygg for vedlikehold og lagring av drivstoff på Værnes (se bilde).

Plansjen viser også at amerikanerne vil bygge en kaserne, et bygg for kommando- og kontrollsystemer, samt tre hangarer for henholdsvis kampflyene F-35, helikopteret MV-22 og transportflyet C-130. Disse byggene er lokalisert til et ukjent sted i Norge og skal settes opp i perioden fram mot 2021.

Omtales som permanent

Norsk basepolitikk, eller den såkalte baseerklæringen, er opprinnelig et brev Gerhardsen-regjeringen sendte for å berolige Sovjetunionen da Norge ble med i Nato i 1949.

Brevet er ingen kontrakt eller bindende avtale, men et løfte der det heter at «den norske regjering vil ikke tiltre noen overenskomst med andre stater som innebærer forpliktelser for Norge til å åpne baser for fremmede makters stridskrefter på norsk territorium så lenge Norge ikke er angrepet eller utsatt for trusler om angrep».

Klassekampen har snakket med flere kilder som slår fast at regjeringens ordvalg om «rotasjonsbasert trening» er en omskrivning av realitetene.

En kilde i et regjeringsparti sier til Klassekampen at «det ikke er noen tvil om at den rotasjonsbaserte treningen egentlig er en base». Det samme bekreftes fra kilder i Forsvaret, som sier at basen internt ses på som permanent.

siment@klassekampen.no

magnusl@klassekampen.no